<classify> SAA nane na dakika arobaini mchana, ndege ya Shirika la Ndege la Emirates inatua katika Uwanja wa Ndege wa Kimataifa wa Julius Nyerere JNIA, jijini Dar es Salaam na miongoni mwa abiria waliowasili ni watoto wadogo pacha wenye furaha waliotenganishwa nchini Saudi Arabia.Furaha na shauku ya viongozi mbalimbali wa taifa ndani na nje ya Tanzania sambamba na Jopo la Madaktari bingwa wa Hospitali ya Taifa Muhimbili MNH waliofika uwanjani hapo jana, ilikuwa ni kuwaona watoto hao pacha Maryness na Anisia Benatus wenye umri wa mwaka mmoja na miezi nane sasa wakiwa wametenganishwa na kila mmoja akiwa huru.Pacha hao maarufu kama watoto pacha wa Misenye mkoani Kagera walisafirishwa Julai 8, mwaka jana wakiwa na umri wa miezi sita, kwenda nchini Saudi Arabia kwa ajili ya matibabu ya kuwatenganisha baada ya Mfalme Abdallah wa nchi hiyo kuridhia kuwasaidia matibabu hayo.Ninashukuru serikali, madaktari wa Muhimbili, Mfalme wa Saudia na Daktari Rabia aliyekuwa kiongozi wa timu ya kunitenganishia wanangu, ni kauli ya mama wa watoto hao, Jonensia Jovitus akitoa neno la shukrani baada ya kuwasili nchini hiyo jana na kuzungumza na waandishi wa habari uwanjani hapo.Watoto hao pacha wamerudi wakiwa na nyuso za furaha huku wakipokelewa na Balozi wa Saudia nchini, Balozi Mohammed Mansoor Al Malik , Naibu Katibu Mkuu Wizara ya Afya, Maendeleo ya Jamii, Jinsia, Wazee na Watoto, Dk Alias Kwesi na Naibu Katibu Mkuu Wizara ya Mambo ya Nje na Ushirikiano wa Afrika Mashariki,Balozi Ramadhan Mwinyi.Wengine waliokuwemo ni Jopo la Madaktari Bingwa wa Watoto wa Hospitali ya Taifa ya Muhimbili, wakiongozwa na Dk Petronila Ngiloi, Dk Zaituni Bhokhary pamoja na madaktari wengine ni wa kinywa, koo, masikio na pua, Dk Edwin Liyombo. Akizungumza na waandishi wa habari, baada ya kuwasili, Dk Bingwa wa Upasuaji wa Watoto wa MNH, Bhokhary alisema upasuaji huo wenye mafanikio makubwa ulifanywa na jopo la madaktari bingwa 35 na wasaidizi kadhaa ambao jumla yake ni 44.Alisema timu ya madaktari ikiongozwa na Dk Rabia wa hospitali hiyo ya Mfalme wa Saudia mjini Riyadh ilifanikisha utenganishaji wa mapacha hao na hivyo kufanya iwe ni operesheni ya 47 ya mafanikio ya kutenganisha pacha wa aina hiyo.Kwa kweli tunamshukuru Mungu, tunaishukuru serikali ya Tanzania na jopo la madaktari wa Muhimbili na hospitali za Kagera walikotoka watoto hao na zaidi tunamshukuru Mfalme Abdallah wa Saudia kwa msaada huu mkubwa wa tiba ya kuwatenganisha pacha hawa, alisema Dk Bhokhary.Akizungumzia jinsi watoto hao walivyopokelewa na kuanza kufanyiwa vipimo na tiba za awali katika hospitali ya MNH, Dk Bhokhary alisema watoto hao walizaliwa Januari 29 mwaka 2018 Misenye mkoani Kagera wakiwa wameungana. Siku chache baada ya kuzaliwa kwao walihamishiwa katika hospitali ya mkoa Kagera kabla ya kuanza safari ya kuja Muhumbili ambako walipokelewa wiki chache baada ya kuzaliwa na kuanza kupatiwa huduma ikiwemo tiba kutokana na maambukizi ya bakteria.Alisema baadaye walianza kuwafanyia vipimo mbalimbali kuona kama kuna uwezekano wa kuwatenganisha ambapo kutokana na ushirikiano walionao na madaktari wa Saudia, waliwashirikisha kwa kutuma vipimo na mwisho wa siku wakaona upo uwezekano wa kuwatenganisha na wote wakawa hai.Baada ya kuridhika na hatua hiyo Mfalme wa Saudia aliridhia kuwasaidia pacha hao na hivyo tuliondoka nchini Julai 8, 2018 tukiwa pia na nesi, Cleopatra Mtei kuelekea Riyadh kwa ajili ya matibabu ya watoto hao ambao walizaliwa wakiwa na miguu mitatu, alisema Dk Bhokhary.Hata hivyo alisema baada ya kufika hospitalini mjini Riyadh jopo la madaktari bingwa mbalimbali walifanya tena vipimo kila mmoja kwenye eneo lake ili kuhakikisha upasuaji huo unafanikiwa na ndipo kazi ikaanza iliyochukua saa 14.Watoto hao walikuwa na changamoto, waliungana nyonga, tumboni ila kila mmoja alikuwa na vitu vyake vya ndani yaani maini, moyo lakini walikuwa na kibofu kimoja cha mkojo hivyo baada ya kuwatenganisha kila mmoja alikuwa na chake, alisema Dk Bhokhary.Alisema upasuaji ulifanywa Desemba 23,mwaka 2018 baada wa wiki walipelekwa kituo cha uangalizi ambapo madaktari waliendelea kufuatilia afya zao kwa karibu akiwemo mtaalamu wa chakula na lishe na kwamba watoto hao wako kwenye hali nzuri kwa sasa na baada ya miezi kadhaa watarudi Saudia kwa ajili ya uangalizi.Naye Naibu Katibu Mkuu Wizara ya Afya, Maendeleo ya Jamii, Jinsia, Wazee na Watoto, Dk Alias Kwesi alisema serikali imefurahi kuona mafanikio hayo na kisha akawakabidhi MNH watoto hao ili wakae hapo hadi jopo la madaktari litakaporidhia kuwaruhusu kurudi nyumbani.Kwa upande wake Daktari Bingwa wa Upasuaji wa Watoto wa MNH, Dk Petronilla Ngiloi alisema kuungana kwa watoto ni changamoto kwenye sekta ta upasuaji kwani kwenye uchunguzi wa kesi za aina vipimo mara kadhaa huonesha iwapo upasuaji utafanywa mmojawapo atapoteza maisha.Ila kwa kesi hii vipimo vilionesha pacha wote wanaweza kupona, ingawa kuna viungo walikuwa wanashea,alisema Dk Ngiloi.Kwa upande wake Naibu Katibu Mkuu Wizara ya Mambo ya Nje na Ushirikiano wa Afrika Mashariki, Balozi Mwinyi alimshukuru Mfalme wa Saudia kwa msaada huo na kusema umezidi kuimarisha uhusiano baina ya mataifa hayo mawili.Balozi wa Saudia nchini, Al-Malik alisema wamefurahi kuona watoto hao wamerejea nyumbani wakiwa huru kila mmoja na kusisitiza uhusiano wa mataifa hayo mawili ni imara na hilo ni tunda mojawapo lenye kurejesha furaha kwa familia na taifa.  <topic>: kitaifa 